# Arthur Schopenhauer

Arthur Schopenhauer|  (1859)  |
| Biografía |
| Nacemento | 22 de febreiro de 1788  Gdańsk
 |
| Morte | 21 de setembro de 1860  (72 anos) Frankfurt
 |
| Causa da morte | insuficiencia respiratoria  |
| Lugar de sepultura | Cemitério de Frankfurt am Main (pt) , A 24 ﻿ / ﻿  |
| Residencia | Gdańsk Hamburgo Frankfurt  |
| Relixión | Ateísmo  |
| Educación | Universidade Humboldt de Berlín  (1811–) Universidade de Gotinga  (1809–) Ernestinum Gotha (en)    |
| Actividade |
| Campo de traballo | Metafísica, ética, estética, psicoloxía e historia da filosofía  |
| Ocupación | profesor universitario, musicólogo, escritor, filósofo, tradutor  |
| Período | Filosofia do século XIX (pt)   |
| Empregador | Universidade de Berlín   Universidade Humboldt de Berlín   |
| Movemento | Irracionalismo  |
| Influencias | Platón, John Locke, Baruch de Spinoza, David Hume, Immanuel Kant e Johann Wolfgang von Goethe  |
| Instrumento | Frauta  |
| Obra |
| **Obras destacables (1819) Die Welt als Wille und Vorstellung
* (1851) Parerga e Paralipomena (pt)
 |
| Arquivos en | * Universitätsbibliothek Johann Christian Senckenberg
* Staatsbibliothek zu Berlin
 |
| Familia |
| Cónxuxe | sen valor  |
| Pais | Heinrich Floris Schopenhauer   e Johanna Schopenhauer  |
| Irmáns | Adele Schopenhauer  |
|  **Sinatura**   |
|

---

 |
| Descrito pola fonte | Nordisk familjebok,  Allgemeine Deutsche Biographie Enciclopedia Xudía de Brockhaus e Efron  |
|            |

**Arthur Schopenhauer**, nado en Gdańsk o 22 de febreiro de 1788 e finado en Frankfurt o 21 de setembro de 1860, foi un filósofo polaco-alemán.

## Traxectoria

Arthur Schopenhauer naceu preto da cidade báltica de Danzig (Polonia), fillo de Heinrich Floris Schopenhauer e Johanna Schopenhauer, unha familia mercantil de clase media de orixe holandesa. Parecía destinado á carreira comercial do seu pai, con quen fixo longas viaxes por Francia e Inglaterra. En 1793, cando a cidade foi anexionada por Prusia, a familia mudouse a Hamburgo. Morto o pai en 1805, abandonou os estudos de comercio e comezou a estudar medicina en Gotinga, que abandonou finalmente pola filosofía aconsellado por Gottlob Schulze, que lle recomendou ler a Platón, Aristóteles e Kant.

En 1811 trasladouse a Berlín, onde amosou certo interese polas disertacións de Schleiermacher e de Fichte. En 1813, tras unha breve estadía na casa familiar de Weimar, na que coñeceu a Goethe -amigo da súa nai, tamén escritora- e o orientalista Friedrich Majer, encerrouse en Rudolstadt, onde acabou de redactar a súa tese de doutoramento, *Über die vierfache Wurzel des Satzes vom zureichenden Grunde* (1813), que presentou para o título de doutor na universidade de Jena. Trala tese, durante os catro anos que residiu en Dresde, compuxo a súa obra principal *Die Welt als Wille und Vorstellung* (*O mundo como vontade e representación*), que non tivo o éxito que lle prevía, pero que coñeceu dúas novas edicións en vida do autor (a segunda en 1844, con 50 novos capítulos, e a terceira en 1859).

En 1820 conseguiu ser profesor da universidade de Berlín, onde leccionou criticamente sobre Hegel, sen éxito, durante seis meses. Viaxou por toda Italia visitando Florencia, Roma, Nápoles e Sicilia ata que, de volta en Berlín, decidiu retirarse a Frankfurt do Meno en 1831, onde levou unha existencia burguesa, célibe e apracible, durante case trinta anos. En 1836 publicou *Über den Willen in der Natur (Sobre a vontade da natureza*) e en 1851 unha colección de ensaios e aforismos, *Parerga e Paralipomena*, que por fin lle deron sona en vida. De carácter intransixente e pouco favorable ó contacto humano, gañou unha merecida fama de irredutible misántropo. Morreu por mor dunha pleurite.

## Ideas filosóficas

Arthur Schopenhauer
Na súa obra máis famosa *Die Welt als Wille und Vorstellung*, Schopenhauer afirmaba a vontade como chave da razón. A súa idea de que sen vontade non hai nada é xeralmente vista como unha expresión clásica do pesimismo filosófico. É criticado por adoptar e defender unha especie de pesimismo de corte romántico que entende a vida como sufrimento. Non obstante, conforme á filosofía oriental, en particular o budismo, a súa obra predica a salvación, a entrega, e a anulación do sufrimento na contemplación estética, na simpatía polos demais, e na vida ascética. Neste sentido recoñecía a superioridade do budismo e do misticismo hindú sobre a teoloxía cristiá dominante na Europa da súa época.
A súa admiración por Kant corría en paralelo co desprezo polos idealistas da época. Para el, a representación é a dimensión aparencial da realidade, mais por baixo aparecerá a vontade se se trata de descubrir o que agocha, froito de intuír a vontade propia, irracional na súa propia natureza. A propia vontade non é máis ca un caso da Vontade que invade o mundo (algo así como a entropía da física) e que se manifesta dende os seres inorgánicos ata no ser humano, onde conflúen vontade e representación. A cuestión é que a vontade que busca a súa propia conservación é egoísta, por iso é necesaria a existencia do Dereito para coutala. O coñecemento da realidade posibilita superar o egoísmo e simpatizar co resto da Natureza, nunha sorte de identificación nirvánica.

## Influencia da súa obra

As súas ideas románticas e irracionais influenciaron os eidos da filosofía (e.g. Nietzsche, Bergson e Wittgenstein), da psicoloxía (Freud e Jung, por exemplo), da literatura (Thomas Mann, Hermann Hesse, Marcel Proust, Michel Houellebecq e un longo etcétera) e a música (Wagner).

## Obra

* *Über die vierfache Wurzel des Satzes vom zureichenden Grunde (Sobre a raíz cuádrupla do principio da razón suficiente, 1813).*
* *Über das Sehn und die Farben* (*Sobre a vida e as cores*, 1816)
* *Die Welt als Wille und Vorstellung* (*O mundo como vontade e representación*, 1819).
* *Die Kunst, recht zu behalten* (*A arte de ter sempre razón, 1830-1831)**.*
* *Über den Willen in der Natur* (*Sobre a vontade na natureza*, 1836).
* *Über die Freiheit des menschlichen Willens* (*Ensaio sobre a libre vontade*, 1839)
* *Über die Grundlage der Moral* (*Sobre os alicerces da moral*, 1840)
* *Die beiden Grundprobleme der Ethik* (*Os dous problemas fundamentais da Ética*,1841).
* *Parerga e Paralipomena*, 1851.
* *Aphorismen zur Lebensweisheit* (*Aforismos sobre a sabedoría na vida*, 1886)

## Notas

## Véxase tamén

### Bibliografía

* Goldaracena del Valle, Celso (2005). *Schopenhauer*. *A Coruña: Baía Edicións*. ISBN 978-84-96128-85-9.

### Ligazóns externas

* Biografía e resumo da súa filosofía
* Breve biografía
* *Diccionario de filosofía contemporánea*, *s. v.* 'Schopenhauer'
* Visión da súa vida e obra en profundidade
* Vida, obra, citas, textos e ligazóns
* Sobre o impacto da súa filosofía sobre Freud
* Schopenhauer e Freud Arquivado 30 de abril de 2006 en Wayback Machine.
* Ensaio sobre o lugar de Schopenhauer na historia da filosofía europea incluídas as súas fontes Arquivado 29 de outubro de 2008 en Wayback Machine.